ਹੈਰੀ ਪੌਟਰ ਐਂਡ ਦ ਡੈਥਲੀ ਹੈਲੋਜ਼ - ਭਾਗ ਦੂਜਾ

***ਹੈਰੀ ਪੌਟਰ ਐਂਡ ਦ ਡੈਥਲੀ ਹੈਲੋਜ਼ – ਭਾਗ ਦੂਜਾ*** 2011 ਦੀ ਇੱਕ ਫ਼ੈਟੇਸੀ ਫ਼ਿਲਮ ਹੈ ਜਿਸਨੂੰ ਡੇਵਿਡ ਯੇਟਸ ਨੇ ਨਿਰਦੇਸ਼ਿਤ ਕੀਤਾ ਹੈ ਅਤੇ ਇਸਦੀ ਵੰਡ ਵਾਰਨਰ ਬ੍ਰਦਰਜ਼ ਨੇ ਕੀਤੀ ਹੈ। ਇਹ ਜੇ. ਕੇ. ਰਾਓਲਿੰਗ ਦੀ *ਹੈਰੀ ਪੌਟਰ ਨਾਵਲ ਲੜੀ* ਦੇ ਇਸੇ ਨਾਮ ਵਾਲੇ ਆਖ਼ਰੀ ਭਾਗ ਤੇ ਅਧਾਰਿਤ ਹੈ। ਇਹ ਫ਼ਿਲਮ *ਹੈਰੀ ਪੌਟਰ ਐਂਡ ਦ ਡੈਥਲੀ ਹੈਲੋਜ਼ - ਭਾਗ ਪਹਿਲਾ* ਦਾ ਅਗਲਾ ਭਾਗ ਹੈ ਅਤੇ *ਹੈਰੀ ਪੌਟਰ* ਫ਼ਿਲਮ ਲੜੀ ਦਾ ਅੱਠਵਾਂ ਅਤੇ ਆਖ਼ਰੀ ਭਾਗ ਹੈ। ਇਸ ਫ਼ਿਲਮ ਨੂੰ ਸਟੀਵ ਕਲੋਵਸ ਦੁਆਰਾ ਲਿਖਿਆ ਗਿਆ ਹੈ ਅਤੇ ਡੇਵਿਡ ਹੇਅਮੈਨ, ਡੇਵਿਡ ਬੈਰਨ ਅਤੇ ਰਾਓਲਿੰਗ ਦੁਆਰਾ ਨਿਰਮਿਤ ਕੀਤਾ ਗਿਆ ਹੈ। ਇਸ ਫ਼ਿਲਮ ਵਿੱਚ ਹੈਰੀ ਪੌਟਰ ਲੌਰਡ ਵੌਲਡੇਮੌਰਟ ਦੇ ਹੂਕਰਕਸ ਲੱਭਣ ਦੇ ਯਤਨ ਜਾਰੀ ਰੱਖਦਾ ਹੈ ਤਾਂ ਕਿ ਉਸਨੂੰ ਹਮੇਸ਼ਾ ਲਈ ਮਾਰਿਆ ਜਾ ਸਕੇ।

ਇਸ ਫ਼ਿਲਮ ਵਿੱਚ ਮੁੱਖ ਅਦਾਕਾਰ ਡੇਨੀਅਲ ਰੈੱਡਕਲਿਫ ਨੇ ਹੈਰੀ ਪੌਟਰ ਦੀ ਭੂਮਿਕਾ ਨਿਭਾਈ ਹੈ ਅਤੇ ਉਸਦੇ ਦੋਸਤਾਂ ਰੌਨ ਵੀਸਲੀ ਅਤੇ ਹਰਮਾਈਨੀ ਗਰੇਂਜਰ ਦੀ ਭੂਮਿਕਾ ਰੂਪਰਟ ਗਰਿੰਟ ਅਤੇ ਐਮਾ ਵਾਟਸਨ ਦੀ ਨੇ ਨਿਭਾਈ ਹੈ। ਇਸ ਫ਼ਿਲਮ ਦੀ ਮੂਲ ਫ਼ੋਟੋਗਰਾਫ਼ੀ 19 ਫ਼ਰਵਰੀ, 2009 ਨੂੰ ਸ਼ੁਰੂ ਹੋ ਕੇ 12 ਜੂਨ, 2010 ਨੂੰ ਪੂਰੀ ਹੋਈ ਸੀ। ਇਸ ਫ਼ਿਲਮ ਦੀ ਰੀਸ਼ੂਟ ਦਿਸੰਬਰ 2010 ਵਿੱਚ ਕੀਤੀ ਗਈ ਸੀ, ਜਿਹੜੀ ਕਿ ਇਸਦੇ ਪਹਿਲੇ ਭਾਗ ਤੋਂ ਤਕਰੀਬਨ 10 ਸਾਲ ਬਾਅਦ ਬਣਦੀ ਹੈ। ਇਸ ਫ਼ਿਲਮ 2ਡੀ, 3ਡੀ ਅਤੇ ਆਈਮੈਕਸ ਸਿਨੇਮਾਘਰਾਂ ਵਿੱਚ ਵਿਸ਼ਵਭਰ ਵਿੱਚ 13-15 ਜੁਲਾਈ ਨੂੰ ਰਿਲੀਜ਼ ਕੀਤੀ ਗਈ। ਇਹ ਇੱਕੋ-ਇੱਕ *ਹੈਰੀ ਪੌਟਰ* ਫ਼ਿਲਮ ਹੈ ਜਿਸਨੂੰ 3ਡੀ ਫ਼ਾਰਮੈਟ ਵਿੱਚ ਰਿਲੀਜ਼ ਕੀਤਾ ਗਿਆ ਸੀ।

ਇਹ ਫ਼ਿਲਮ ਬਾਕਸ ਆਫ਼ਿਸ ਤੇ ਬਹੁਤ ਜ਼ਬਰਦਸਤ ਹਿੱਟ ਸਾਬਿਤ ਹੋਈ ਅਤੇ ਇਸਨੂੰ 2011 ਦੀਆਂ ਸਭ ਤੋਂ ਬਿਹਤਰੀਨ ਫ਼ਿਲਮਾਂ ਵਿੱਚੋਂ ਇੱਕ ਕਿਹਾ ਗਿਆ ਸੀ। ਇਸ ਫ਼ਿਲਮ ਵਿੱਚ ਯੇਟਸ ਦੇ ਨਿਰਦੇਸ਼ਨ, ਅਦਾਕਾਰਾਂ, ਸੰਗੀਤ, ਵਿਜ਼ੂਅਲ ਇਫ਼ੈਕਟਾਂ, ਸਿਨੇਮਾਟੋਗ੍ਰਾਫ਼ੀ, ਐਕਸ਼ਨ ਲੜੀਆਂ ਅਤੇ ਲੜੀ ਦੇ ਅੰਤ ਦੇ ਢੁੱਕਵਾਂ ਨਤੀਜੇ ਲਈ ਬਹੁਤ ਸਰਾਹਨਾ ਹੋਈ। ਬਾਕਸ ਆਫ਼ਿਸ ਤੇ ਇਸ ਫ਼ਿਲਮ ਨੇ ਪਹਿਲੇ ਹਫ਼ਤੇ ਵਿੱਚ ਅੱਜਤੱਕ ਬਣੀਆਂ ਫ਼ਿਲਮਾਂ ਵਿੱਚ ਸਭ ਤੋਂ ਜ਼ਿਆਦਾ 483 ਮਿਲੀਅਨ ਡਾਲਰਾਂ ਦੀ ਕਮਾਈ ਕੀਤੀ। 2018 ਤੱਕ ਇਹ ਫ਼ਿਲਮ ਅੱਜਤੱਕ ਦੀਆਂ ਸਭ ਤੋਂ ਜ਼ਿਆਦਾ ਕਮਾਈ ਕਰਨ ਵਾਲੀਆਂ ਫ਼ਿਲਮਾਂ ਵਿੱਚ ਅੱਠਵੇਂ ਸਥਾਨ ਉੱਪਰ ਆਉਂਦੀ ਹੈ। ਇਹ ਫ਼ਿਲਮ 2011 ਦੀ ਅਤੇ ਹੈਰੀ ਪੌਟਰ ਫ਼ਿਲਮ ਲੜੀ ਵਿੱਚੋਂ ਵੀ ਇਹ ਸਭ ਤੋਂ ਜ਼ਿਆਦਾ ਕਮਾਈ ਕਰਨ ਵਾਲੀ ਫ਼ਿਲਮ ਹੈ। ਇਹ 9ਵੀਂ ਫ਼ਿਲਮ ਸੀ ਜਿਸਨੇ 1 ਬਿਲੀਅਨ ਡਾਲਰਾਂ ਤੋਂ ਵਧੇਰੇ ਦੀ ਕਮਾਈ ਕੀਤੀ ਸੀ।

ਇਸ ਫ਼ਿਲਮ ਦੇ ਬਲੂ-ਰੇ ਅਤੇ ਡੀਵੀਡੀ ਸੈੱਟ 11 ਨਵੰਬਰ, 2011 ਨੂੰ ਅਮਰੀਕਾ ਵਿੱਚ ਰਿਲੀਜ਼ ਕੀਤੇ ਗਏ ਸਨ, ਅਤੇ 2 ਦਿਸੰਬਰ 2011 ਨੂੰ ਇੰਗਲੈਂਡ ਵਿੱਚ ਰਿਲੀਜ਼ ਕੀਤੇ ਗਏ ਸਨ।

ਇਸ ਫ਼ਿਲਮ ਨੇ ਬਹੁਤ ਸਾਰੇ ਅਵਾਰਡ ਜਿੱਤੇ ਜਿਸ ਵਿੱਚ ਅਕਾਦਮੀ ਅਵਾਰਡਾਂ ਵਿੱਚ ਇਸਨੂੰ ਤਿੰਨ ਨਾਮਜ਼ਦਗੀਆਂ ਮਿਲੀਆਂ, ਜਿਸ ਵਿੱਚ ਸ*ਭ ਤੋਂ ਵਧੀਆ ਆਰਟ ਡਾਇਰੈਕਸ਼ਨ*, *ਸਭ ਤੋਂ ਵਧੀਆ ਮੇਕਅੱਪ ਅਤੇ ਹੇਅਰਸਟਾਈਲਿੰਗ* ਅਤੇ *ਸਭ ਤੋਂ ਵਧੀਆ ਵਿਜ਼ੂਅਲ ਇਫ਼ੈਕਟ* ਦੀਆਂ ਸ਼੍ਰੇਣੀਆਂ ਸ਼ਾਮਿਲ ਹਨ।

## ਕਥਾਨਕ
*ਡੌਬੀ* ਨੂੰ ਦਫ਼ਨ ਤੋਂ ਕਰਨ ਤੋਂ ਬਾਅਦ, ਹੈਰੀ *ਗੌਬਲਿਨ ਗ੍ਰਿਫੂਕ* ਨੂੰ ਸਹਾਇਤਾ ਕਰਨ ਲਈ ਕਹਿੰਦਾ ਹੈ ਤਾਂਕਿ ਉਹ ਬੈਲੇਟ੍ਰਿਕਸ ਲੈਸਰਾਂਜ ਦੀ ਤਿਜੋਰੀ ਜਿਹੜੀ ਕਿ *ਗ੍ਰਿੰਗੌਟਸ ਬੈਂਕ* ਵਿੱਚ ਹੈ, ਨੂੰ ਖੋਲ੍ਹ ਸਕਣ, ਕਿਉਂਕਿ ਉਹਨਾਂ ਨੂੰ ਲੱਗਦਾ ਹੈ ਕਿ ਹੂਕਰਕਸ ਉਸਦੀ ਤਿਜੋਰੀ ਵਿੱਚ ਹੋ ਸਕਦਾ ਹੈ। ਗ੍ਰਿਫੂਕ ਮੰਨ ਜਾਂਦਾ ਹੈ ਪਰ ਬਦਲੇ ਵਿੱਚ ਉਹ ਗਰੁੜਦੁਆਰ ਦੀ ਤਲਵਾਰ ਦੀ ਮੰਗ ਕਰਦਾ ਹੈ। ਛੜੀਆਂ ਬਣਾਉਣ ਵਾਲਾ ਓਲੀਵੈਂਡਰ ਹੈਰੀ ਨੂੰ ਦੱਸਦਾ ਹੈ ਕਿ ਮੈਲਫ਼ੌਏ ਮੇਨਰ ਤੋਂ ਦੋ ਛੜੀਆਂ ਲੈ ਲਈਆਂ ਗਈਆਂ ਹਨ,ਜਿਹੜੀਆਂ ਕਿ ਬੈਲੇਟ੍ਰਿਕਸ ਅਤੇ ਡਰੇਕੋ ਮੈਲਫ਼ੌਏ ਦੀਆਂ ਹਨ, ਪਰ ਮੈਲਫ਼ੌਏ ਹੈਰੀ ਵੱਲ ਹੋ ਗਏ ਹਨ।

ਬੈਲੇਟ੍ਰਿਕਸ ਦੀ ਤਿਜੋਰੀ ਵਿੱਚ ਹੈਰੀ ਨੂੰ ਪਤਾ ਲੱਗਦਾ ਹੈ ਕਿ ਹੂਕਰਕਸ *ਹੈਲਗਾ ਹਫ਼ਲਪਫ਼* ਦਾ ਕੱਪ ਹੈ। ਉਹ ਕੱਪ ਨੂੰ ਹਾਸਿਲ ਕਰਦਾ ਹੈ, ਪਰ ਗ੍ਰਿਫੂਕ ਤਲਵਾਰ ਖੋਹ ਲੈਂਦਾ ਹੈ ਅਤੇ ਉਹਨਾਂ ਤਿੰਨਾਂ ਨੂੰ ਉੱਥੇ ਛੱਡ ਕੇ ਭੱਜ ਜਾਂਦਾ ਹੈ। ਉਹ ਤਿੰਨੇ ਸੁਰੱਖਿਆ ਕਰਮੀਆਂ ਤੋਂ ਬਚਣ ਲਈ ਇੱਕ ਡ੍ਰੈਗਨ ਨੂੰ ਆਜ਼ਾਦ ਕਰਦੇ ਹਨ ਅਤੇ ਉਸਦੀ ਪਿੱਠ ਉੱਤੇ ਬਹਿ ਕੇ ਉੱਡ ਜਾਂਦੇ ਹਨ। ਹੈਰੀ ਇੱਕ ਖ਼ਿਆਲ ਵੇਖਦਾ ਹੈ ਕਿ ਲੌਰਡ ਵੌਲਡੇਮੌਰਟ ਗੌਬਲਿਨਾਂ ਨੂੰ ਮਾਰ ਰਿਹਾ ਹੈ, ਜਿਹਨਾਂ ਵਿੱਚ ਗ੍ਰਿਫੂਕ ਵੀ ਸ਼ਾਮਿਲ ਹੈ, ਉਸਨੂੰ ਪਤਾ ਲੱਗਦਾ ਹੈ ਕਿ ਵੌਲਡੇਮੌਰਟ ਨੂੰ ਇਸ ਚੋਰੀ ਬਾਰੇ ਵੀ ਪਤਾ ਹੈ। ਹੈਰੀ ਨੂੰ ਇਹ ਪਤਾ ਲੱਗਦਾ ਹੈ ਕਿ ਹੌਗਵਰਟਜ਼ ਵਿਖੇ ਵੀ ਇੱਕ ਹੂਕਰਕਸ ਛਿਪਿਆ ਹੋਇਆ ਹੈ ਅਤੇ ਉਹ ਰੇਵਨਕਲਾਅ ਨਾਲ ਸਬੰਧਿਤ ਹੈ। ਉਹ ਹੌਗਸਮੀਡ ਵਿਖੇ ਡੰਬਲਡੋਰ ਦੇ ਛੋਟੇ ਭਰਾ *ਐਬਰਫ਼ੋਰਥ ਡੰਬਲਡੋਰ* ਨੂੰ ਮਿਲਦੇ ਹਨ ਜਿਹੜਾ ਕਿ ਨੈਵਿਲ ਲੌਂਗਬੌਟਮ ਨੂੰ ਇੱਕਦਮ ਉਹਨਾਂ ਕੋਲ ਲਿਆਉਣ ਵਿੱਚ ਮਦਦ ਕਰਦਾ ਹੈ, ਕਿਉਂਕਿ ਲੌਂਗਬੌਟਮ ਨੂੰ ਹੌਗਵਰਟਜ਼ ਵਿੱਚ ਪਹੁੰਚਣ ਦਾ ਇੱਕ ਗੁਪਤ ਰਸਤਾ ਪਤਾ ਹੈ।

ਸੈਵਰਸ ਸਨੇਪ ਨੂੰ ਹੈਰੀ ਦੇ ਆਉਣ ਦੀ ਭਨਕ ਲੱਗਦੀ ਹੈ ਅਤੇ ਉਹ ਸਟਾਫ਼ ਅਤੇ ਵਿਦਿਆਰਥੀਆਂ ਨੂੰ ਉਸਦੀ ਮਦਦ ਕਰਨ ਤੇ ਸਜ਼ਾ ਦਾ ਐਲਾਨ ਕਰ ਦਿੰਦਾ ਹੈ। ਹੈਰੀ ਸਨੇਪ ਦਾ ਸਾਹਮਣਾ ਕਰਦਾ ਹੈ, ਜਿਹੜਾ ਮਿਨਰਵਾ ਮਕਗੋਨਾਗਲ ਤੋਂ ਡਰ ਕੇ ਭੱਜ ਜਾਂਦਾ ਹੈ। ਮਕਗੋਨਾਗਲ ਹੌੌਗਵਰਟਜ਼ ਦੇ ਸਮੂਹ ਨੂੰ ਇੱਕੱਠਾ ਕਰਕੇ ਜੰਗ ਲਈ ਤਿਆਰ ਕਰਦੀ ਹੈ। ਲੂਨਾ ਲਵਗੁਡ ਦੇ ਕਹਿਣ ਤੇ ਹੈਰੀ *ਰੇਵਨਕਲਾਅ* ਦੇ ਭੂਤ ਨਾਲ ਗੱਲ ਕਰਦਾ ਹੈ, ਜਿਹੜੀ ਉਸਨੂੰ ਦੱਸਦੀ ਹੈ ਕਿ ਵੌਲਡੇਮੌਰਟ ਨੇ ਉਸਦੀ ਮਾਂ ਦੇ ਹਾਰ ਉੱਪਰ ਕਾਲਾ ਜਾਦੂ ਕੀਤਾ ਹੈ, ਅਤੇ ਜਿਹੜਾ ਕਿ *ਜ਼ਰੂਰਤੀ ਕਮਰੇ* ਵਿੱਚ ਪਿਆ ਹੈ। ਰਹੱਸਮਈ ਕਮਰੇ ਵਿੱਚ ਹਰਮਾਈਨੀ ਹੂਕਰਕਸ ਕੱਪ ਨੂੰ ਕਾਲ ਭਕਸ਼ੀ ਦੇ ਦੰਦ ਨਾਲ ਨਸ਼ਟ ਕਰ ਦਿੰਦੀ ਹੈ। ਜ਼ਰੂਰਤੀ ਕਮਰੇ ਵਿੱਚ ਡਰੇਕੋ ਅਤੇ ਉਸਦੇ ਦੋ ਦੋਸਤ ਉਸ ਉੱਪਰ ਹਮਲਾ ਕਰ ਦਿੰਦੇ ਹਨ, ਪਰ ਰੌਨ ਅਤੇ ਹਰਮਾਈਨੀ ਉੱਥੇ ਪਹੁੰਚ ਜਾਂਦੇ ਹਨ। ਗੌਇਲ ਇੱਕ ਸਰਾਪ ਪੜ੍ਹਦਾ ਹੈ ਪਰ ਉਸਦਾ ਉਸ ਉੱਪਰ ਕਾਬੂ ਨਹੀਂ ਰਹਿੰਦਾ ਅਤੇ ਉਹ ਸੜ ਕੇ ਮਰ ਜਾਂਦਾ ਹੈ, ਜਦਕਿ ਹੈਰੀ ਅਤੇ ਉਸਦੇ ਦੋਸਤ *ਮੈਲਫ਼ੌਏ *ਅਤੇ *ਜ਼ਾਬੀਨੀ* ਨੂੰ ਬਚਾ ਲੈਂਦੇ ਹਨ। ਹੈਰੀ ਹਾਰ ਨੂੰ ਕਾਲ ਭਕਸ਼ੀ ਦੇ ਦੰਦ ਨਾਲ ਮਾਰਦਾ ਹੈ ਅਤੇ ਰੌਨ ਇਸਨੂੰ ਜ਼ਰੂਰਤੀ ਕਮਰੇ ਵਿੱਚ ਸੁੱਟ ਦਿੰਦਾ ਹੈ, ਜਿੱਥੇ ਉਹ ਨਸ਼ਟ ਹੋ ਜਾਂਦਾ ਹੈ। ਜਦੋਂ ਵੌਲਡੇਮੌਰਟ ਦੀ ਸੈਨਾ ਹਮਲਾ ਕਰਦੀ ਹੈ ਤਾਂ ਹੈਰੀ ਵੌਲਡੇਮੌਰਟ ਦੇ ਦਿਮਾਗ ਵਿੱਚ ਝਾਕਦਾ ਹੈ ਅਤੇ ਉਸਨੂੰ ਪਤਾ ਲੱਗਦਾ ਹੈ ਕਿ ਆਖ਼ਰੀ ਹੂਕਰਕਸ ਉਸਦਾ ਸੱਪ *ਨਗੀਨੀ* ਹੈ। ਇੱਕ ਘਰ ਵਿਖੇ ਉਹ ਤਿੰਨੇ ਵੇਖਦੇ ਹਨ ਕਿ ਵੌਲਡੇਮੌਰਟ ਸਨੇਪ ਨੂੰ ਕਹਿ ਰਿਹਾ ਹੈ ਕਿ *ਐਲਡਰ ਛੜੀ* ਉਦੋਂ ਤੱਕ ਉਸਦੀ ਗੱਲ ਨਹੀਂ ਮੰਨੇਗੀ ਜਿੰਨੀ ਦੇਰ ਸਨੇਪ ਮਾਰਿਆ ਨਹੀਂ ਜਾਂਦਾ, ਅਤੇ ਉਹ ਨਗੀਨੀ ਨੂੰ ਸਨੇਪ ਨੂੰ ਮਾਰਨ ਦਾ ਹੁਕਮ ਦਿੰਦਾ ਹੈ। ਮਰਨ ਤੋਂ ਪਹਿਲਾਂ ਸਨੇਪ ਆਪਣੇ ਹੰਝੂਆਂ ਰਾਹੀਂ ਹੈਰੀ ਨੂੰ ਆਪਣੀਆਂ ਯਾਦਾਂ ਦੇ ਦਿੰਦਾ ਹੈ। ਹੌਗਵਰਟਜ਼ ਦੀ ਲੜਾਈ ਵਿੱਚ, ਫ਼ਰੈਡ ਵੀਸਲੀ, ਰੇਮਸ ਲਿਊਪਿਨ ਅਤੇ ਟੌਂਕਸ ਮਾਰੇ ਜਾਂਦੇ ਹਨ।

ਹੈਰੀ ਨੂੰ ਸਨੇਪ ਦੀਆਂ ਯਾਦਾਂ ਤੋਂ ਪਤਾ ਲੱਗਦਾ ਹੈ ਕਿ ਹਾਲਾਂਕਿ ਸਨੇਪ ਨੂੰ ਹੈਰੀ ਦਾ ਪਿਤਾ *ਜੇਮਜ਼ ਪੌਟਰ* ਬਹੁਤ ਤੰਗ ਕਰਦਾ ਸੀ ਅਤੇ ਉਸਦਾ ਮਜ਼ਾਕ ਉਡਾਉਂਦਾ ਸੀ, ਉਹ ਉਸਦੀ ਮਾਂ ਲਿਲੀ ਨੂੰ ਪਿਆਰ ਕਰਦਾ ਸੀ। ਉਸਦੀ ਮੌਤ ਤੋਂ ਬਾਅਦ, ਸਨੇਪ ਡੰਬਲਡੋਰ ਨਾਲ ਹੈਰੀ ਦੀ ਵੌਲਡੋਮੌਰਟ ਤੋਂ ਰੱਖਿਆ ਕਰਨ ਲਈ ਗੁਪਤ ਰਹਿ ਕੇ ਕੰਮ ਕਰਦਾ ਰਿਹਾ ਹੈ ਕਿਉਂਕਿ ਉਹ ਹੈਰੀ ਦੀ ਮਾਂ ਨੂੰ ਬਹੁਤ ਪਿਆਰ ਕਰਦਾ ਸੀ। ਹੈਰੀ ਨੂੰ ਇਹ ਵੀ ਪਤਾ ਲੱਗਦਾ ਹੈ ਕਿ ਡੰਬਲਡੋਰ ਮਰ ਰਿਹਾ ਸੀ ਅਤੇ ਉਸਨੇ ਸਨੇਪ ਨੂੰ ਉਸਨੂੰ ਮਾਰਨ ਲਈ ਚੁਣਿਆ ਸੀ, ਅਤੇ ਜਿਹੜਾ ਪ੍ਰਿਤਦੇਵ ਉਸਨੇ ਜੰਗਲ ਵਿੱਚ ਵੇਖਿਆ ਸੀ, ਅਤੇ ਜਿਹੜਾ ਉਸਨੂੰ ਤਲਵਾਰ ਤੱਕ ਲੈ ਗਿਆ ਸੀ, ਸਨੇਪ ਦਾ ਹੀ ਭੇਜਿਆ ਹੋਇਆ ਸੀ। ਹੈਰੀ ਨੂੰ ਇਹ ਵੀ ਪਤਾ ਲੱਗਦਾ ਹੈ ਕਿ ਜਦੋਂ ਵੌਲਡੇਮੌਰਟ ਉਸਨੂੰ ਮਾਰਨ ਵਿੱਚ ਅਸਫ਼ਲ ਰਿਹਾ ਸੀ ਤਾਂ ਹੈਰੀ ਖ਼ੁਦ ਇੱਕ ਹੂਕਰਕਸ ਬਣ ਗਿਆ ਸੀ ਅਤੇ ਹੈਰੀ ਨੂੰ ਵੌਲਡੇਮੌਰਟ ਨੂੰ ਮਾਰਨ ਲਈ ਆਪ ਵੀ ਮਰਨਾ ਪਵੇਗਾ। ਇਹ ਸੁਣਕੇ ਹੈਰੀ ਜੰਗਲ ਵਿੱਚ ਵੌਲਡੇਮੌਰਟ ਦੇ ਸਾਹਮਣੇ ਆਤਮ-ਸਪਰਪਣ ਕਰ ਦਿੰਦਾ ਹੈ। ਵੌਲਡੇਮੌਰਟ ਹੈਰੀ ਉੱਪਰ ਮੌਤ ਦਾ ਸਰਾਪ ਪੜ੍ਹਦਾ ਹੈ ਅਤੇ ਹੈਰੀ ਇੱਕ ਜ਼ਿੰਦਗੀ ਅਤੇ ਮੌਤ ਦੇ ਵਿਚਾਲੇ ਇੱਕ ਅਜੀਬ ਜਗ੍ਹਾ ਪਹੁੰਚ ਜਾਂਦਾ ਹੈ, ਜਿੱਥੇ ਉਸਦੀ ਮੁਲਾਕਾਤ ਡੰਬਲਡੋਰ ਨਾਲ ਹੁੰਦੀ ਹੈ। ਡੰਬਲਡੋਰ ਉਸਨੂੰ ਦੱਸਦਾ ਹੈ ਕਿ ਵੌਲਡੇਮੌਰਟ ਦੇ ਹੈਰੀ ਦੇ ਉੱਪਰ ਪੜ੍ਹੇ ਗਏ ਸਰਾਪ ਕਾਰਨ ਉਸਦਾ ਹੈਰੀ ਵਿਚਲਾ ਅੰਸ਼ ਨਸ਼ਟ ਹੋ ਗਿਆ ਹੈ। ਹੁਣ ਹੈਰੀ ਫਿਰ ਆਪਣੇ ਸਰੀਰ ਵਿੱਚ ਪਹੁੰਚਦਾ ਹੈ ਅਤੇ ਵੌਲਡੇਮੌਰਟ ਨੂੰ ਹਮੇਸ਼ਾ ਲਈ ਮਾਰਨ ਲਈ ਦ੍ਰਿੜ ਹੈ।

ਵੌਲਡੇਮੌਰਟ ਐਲਾਨ ਕਰਦਾ ਹੈ ਕਿ ਹੈਰੀ ਮਾਰਿਆ ਗਿਆ ਹੈ ਅਤੇ ਹੌਗਵਰਟਜ਼ ਉਸਦੇ ਸਾਹਮਣੇ ਆਤਮ-ਸਪਰਪਣ ਕਰ ਦੇਵੇ। ਨੈਵਿਲ ਉਸਦੀ ਇਹ ਗੱਲ ਨਹੀਂ ਮੰਨਦਾ, ਅਤੇ ਇੱਕਦਮ ਹੈਰੀ ਜਾਗ ਪੈਂਦਾ ਹੈ। ਨੈਵਿਲ ਗਰੁੜਦੁਆਰ ਦੀ ਤਲਵਾਰ ਚੁੱਕ ਲੈਂਦਾ ਹੈ ਜਦਕਿ ਹੈਰੀ ਵੌਲਡੇਮੌਰਟ ਨਾਲ ਲੜਨ ਲੱਗਦਾ ਹੈ। ਮੌਲੀ ਬੈਲੇਟ੍ਰਿਕਸ ਮਾਰ ਦਿੰਦੀ ਹੈ ਅਤੇ ਨੈਵਿਲ ਤਲਵਾਰ ਨਾਲ ਨਗੀਨੀ ਨੂੰ ਮਾਰ ਦਿੰਦਾ ਹੈ, ਜਿਸ ਨਾਲ ਵੌਲਡੇਮੌਰਟ ਹੁਣ ਮਾਰਿਆ ਜਾ ਸਕਦਾ ਹੈ। ਹੈਰੀ ਵੌਲਡੇਮੌਰਟ ਨੂੰ ਲੜਾਈ ਵਿੱਚ ਹਰਾ ਦਿੰਦਾ ਹੈ ਅਤੇ ਉਸਨੂੰ ਮਾਰ ਦਿੰਦਾ ਹੈ। ਲੜਾਈ ਤੋਂ ਬਾਅਦ, ਹੈਰੀ ਰੌਨ ਅਤੇ ਹਰਮਾਈਨੀ ਨੂੰ ਦੱਸਦਾ ਹੈ ਕਿ *ਐਲਡਰ ਵੈਂਡ ਛੜੀ* ਉਸਨੂੰ ਆਪਣਾ ਮਾਲਕ ਸਮਝਦੀ ਸੀ ਕਿਉਂਕਿ ਉਸਨੇ ਡ੍ਰੇਕੋ ਨੂੰ ਨਿਹੱਥਾ ਕੀਤਾ ਸੀ, ਜਿਸਨੇ ਕਿ ਉਸਦੇ ਪਹਿਲਾਂ ਵਾਲੇ ਮਾਲਕ ਡੰਬਲਡੋਰ ਨੂੰ ਨਿਹੱਥਾ ਕੀਤਾ ਸੀ। ਪਰ ਹੈਰੀ ਉਹ ਛੜੀ ਨਹੀਂ ਰੱਖਦਾ ਅਤੇ ਉਸਨੂੰ ਤੋੜ ਕੇ ਸੁੱਟ ਦਿੰਦਾ ਹੈ।

19 ਸਾਲਾਂ ਬਾਅਦ, ਹੈਰੀ, ਗਿੰਨੀ, ਰੌਨ, ਹਰਮਾਈਨੀ ਅਤੇ ਡ੍ਰੇਕੋ ਆਪਣੇ ਬੱਚਿਆਂ ਨੂੰ ਹੌਗਵਰਟਜ਼ ਵਿਖੇ ਲੰਡਨ ਦੇ ਰੇਲਵੇ ਸਟੇਸ਼ਨ ਤੋਂ ਰਵਾਨਾ ਕਰਦੇ ਹਨ।

## ਪਾਤਰ
* ਡੇਨੀਅਲ ਰੈੱਡਕਲਿਫ, ਹੈਰੀ ਪੌਟਰ
* ਰੂਪਰਟ ਗਰਿੰਟ, ਰੌਨ ਵੀਸਲੀ
* ਐਮਾ ਵਾਟਸਨ, ਹਰਮਾਈਨੀ ਗਰੇਂਜਰ
* ਹੈਲੇਨਾ ਬੌਨਹੈਮ ਕਾਰਟਰ, ਬੈਲੇਟ੍ਰਿਕਸ ਲੈਸਰਾਂਜ, ਇੱਕ ਪ੍ਰਾਣ ਭਕਸ਼ੀ ਜਿਹੜੀ ਸੀਰੀਅਸ ਬਲੈਕ ਦੀ ਚਚੇਰੀ ਭੈਣ ਅਤੇ ਉਸਦੀ ਕਾਤਲ ਹੈ।
* ਰੌਬੀ ਕੌਲਟਰੇਨ, ਰੂਬੀਅਸ ਹੈਗਰਿਡ, ਹੌਗਵਰਟਜ਼ ਦਾ ਗੇਟਕੀਪਰ ਅਤੇ ਹੈਰੀ ਦਾ ਦੋਸਤ।
* ਵਾਰਵਿਕ ਡੇਵਿਸ, *ਗ੍ਰਿਫੂਕ*, ਇੱਕ ਗੌਬਲਿਨ।
* ਟੌਮ ਫ਼ੈਲਟਨ, ਡ੍ਰੇਕੋ ਮੈਲਫ਼ੌਏ
* ਰਾਲਫ ਫ਼ੀਨਸ, ਲੌਰਡ ਵੌਲਡੇਮੌਰਟ, ਇੱਕ ਸ਼ੈਤਾਨ, ਤਾਕਤ ਦਾ ਭੁੱਖਾ ਜਾਦੂਗਰ, ਅਤੇ ਪ੍ਰਾਣ ਭਕਸ਼ੀਆਂ ਦਾ ਮੁਖੀ।
* ਮਾਈਕਲ ਗੈਂਬਨ, ਐਲਬਸ ਡੰਬਲਡੋਰ, ਹੌਗਵਰਟਜ਼ ਦਾ ਹੈਡ-ਮਾਸਟਰ ਜਿਸਨੂੰ ਸੈਵੇਰਸ ਸਨੇਪ ਦੁਆਰਾ ਮਾਰ ਦਿੱਤਾ ਗਿਆ ਸੀ।
* ਜੌਨ ਹਰਟ, *ਓਲੀਵੈਂਡਰ*
* ਜੇਸਨ ਇਸਾਕਸ, ਲੂਸ਼ੀਅਸ ਮੈਲਫੌਏ, ਡ੍ਰੇਕੋ ਮੈਲਫ਼ੌਏ ਦਾ ਪਿਤਾ ਅਤੇ ਇੱਕ ਪ੍ਰਾਣ ਭਕਸ਼ੀ।
* ਗੈਰੀ ਓਲਡਮੈਨ, ਸੀਰੀਅਸ ਬਲੈਕ
* ਐਲਨ ਰਿਕਮੈਨ, ਸੈਵੇਰਸ ਸਨੇਪ, ਪ੍ਰਾਣ ਭਕਸ਼ੀਆਂ ਅਤੇ ਹੌਗਵਰਟਜ਼ ਦੇ ਹੈਡਮਾਸਟਰ ਦਾ ਦੋਹਰਾ ਏਜੰਟ।
* ਮੈਗੀ ਸਮਿੱਥ, ਮਿਨਰਵਾ ਮਕਗੋਨਾਗਲ
* ਡੇਵਿਡ ਥਿਊਲਿਸ, ਰੇਮਸ ਲਿਊਪਿਨ
* ਜੂਲੀ ਵਾਲਟਰਜ਼, *ਮੌਲੀ ਵੀਸਲੀ*।

## ਹਵਾਲੇ
## ਬਾਹਰਲੇ ਲਿੰਕ
* 
* 
* 
* 
* 
* *Harry Potter and the Deathly Hallows&nbsp;– Part 2*  at The Numbers

ਸ਼੍ਰੇਣੀ:2011 ਦੀਆਂ ਫ਼ਿਲਮਾਂ
ਸ਼੍ਰੇਣੀ:ਅੰਗਰੇਜ਼ੀ ਫ਼ਿਲਮਾਂ
ਸ਼੍ਰੇਣੀ:ਬ੍ਰਿਟਿਸ਼ ਫ਼ਿਲਮਾਂ
ਸ਼੍ਰੇਣੀ:ਅਮਰੀਕੀ ਫ਼ਿਲਮਾਂ
ਸ਼੍ਰੇਣੀ:ਹੈਰੀ ਪੌਟਰ ਫ਼ਿਲਮ ਲੜੀ
ਸ਼੍ਰੇਣੀ:ਪ੍ਰੋਜੈਕਟ ਟਾਈਗਰ ਲੇਖ ਲਿਖਣ ਮੁਕਾਬਲੇ ਦੌਰਾਨ ਬਣਾਏ ਜਾਂ ਸੁਧਾਰੇ ਗਏ ਲੇਖ